Марко Ганчев
Балада за чистите улици

chitanka.info

Нейде май че в Гваделупа,

нейде май че в Хондурас

(кой сега ще търси с лупа)

случка станала такваз.

Там били ужасно мръсни

улиците на града —

само дъжд когато ръсне,

ръсвала по тях вода.

Туй измиване е вятър,

позацапва, пък и там

дъжд вали от дъжд на вятър —

от училище го знам.

Взел народа да се трупа,

искайки от свойта власт

да измие Гваделупа

или, тъй де, Хондурас.

А властта се оправдава:

— Хора, нямаме вода,

трябва цялата държава

да спестява, ами да.

Но народа все се трупа,

яростно надига глас,

ще настане тупа-лупа

в Гваделупа (Хондурас).

И властта — да ги научи

на покорство към реда,

в тях насочила маркучи

с буйни струи от вода.

Хората сред писък-плясък

мокри хукнали назад,

а зад тях, измит до блясък,

светнал родният им град.

Чист паваж — да сърбаш супа,

със горчица, то се знай.

Нейде май че в Гваделупа,

нейде май че… Хайде, край.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.